Il-Kummissjoni tilqa' l-ftehim politiku li ntlaħaq bejn il-Parlament Ewropew u l-Kunsill dwar il-proposta tal-Kummissjoni li tikkonċerna Fond għal Tranżizzjoni Ġusta (JTF). F'dan l-istadju, intlaħaq ftehim dwar l-istrumenti kollha relatati mal-politika ta' koeżjoni, u issa jonqos biss l-approvazzjoni finali tat-testi legali mill-Plenarja tal-Parlament Ewropew u mill-Kunsill. Il-Kummissarju għall-Koeżjoni u r-Riformi, Elisa Ferreira, qalet: “It-tranżizzjoni ekoloġika se tirnexxi biss jekk kulħadd igawdi minnha. Il-Fond għal Tranżizzjoni Ġusta se jappoġġa b'mod attiv it-tibdil li se jwassal għal ekonomija li tkun waħda prosperuża, ġusta fil-livell soċjali u newtrali għall-klima. Il-Fond għal Tranżizzjoni Ġusta huwa strument kruċjali fil-ksib tal-Patt Ekoloġiku Ewropew. Dan jinsab fil-qalba tal-missjoni tal-politika ta' koeżjoni biex jiġi żgurat li ħadd ma jitħalla jaqa' lura, filwaqt li jinkiseb progress lejn Ewropa aktar ekoloġika u aktar kompetittiva.” Il-Fond għal Tranżizzjoni Ġusta huwa strument ġdid b'baġit kumplessiv ta' EUR 17,5-il biljun, li EUR 7,5 biljuni minnhom ġejjin mill-Qafas Finanzjarju Pluriennali (QFP) u EUR 10 biljuni min-NextGenerationEU. Il-JTF huwa element ewlieni tal-Patt Ekoloġiku Ewropew u l-ewwel pilastru tal-Mekkaniżmu għal Tranżizzjoni Ġusta (Just Transition Mechanism, JTM). L-għan tiegħu huwa li jtaffi l-kostijiet soċjali u ekonomiċi li jirriżultaw mit-tranżizzjoni lejn ekonomija b'impatt newtrali għall-klima permezz ta' firxa wiesgħa ta' attivitajiet maħsuba l-aktar biex jiddiversifikaw l-attività ekonomika u jgħinu lin-nies jadattaw ruħhom f'suq tax-xogħol li qed jinbidel. L-elementi ewlenin tal-kompromess jinkludu: Il-passi li jmiss Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill kif ukoll il-Kummissjoni, kemm dwar il-baġit fit-tul tal-UE li jmiss u kemm dwar in-NextGenerationEU. Bħala l-pass li jmiss, l-adozzjoni legali tal-pakkett tal-QFP flimkien mar-ratifika tad-Deċiżjoni tar-Riżorsi Proprji issa huma meħtieġa b'mod urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex tagħti spinta lill-irkupru tal-Ewropa, se jkun l-akbar pakkett ta' stimolu li qatt ġie ffinanzjat permezz tal-baġit tal-UE. Total ta' €1.8 triljun (fi prezzijiet tal-2018) se jgħinu biex l-Ewropa terġa' tinbena wara l-COVID-19. Se tkun Ewropa aktar ekoloġika, aktar diġitali u aktar reżiljenti. Mil-laqgħat politiċi bejn tliet partijiet jirriżulta li, biex jiġu liberati fondi mill-JTF il-pajjiżi tal-UE se jkollhom iħejju Pjanijiet ta' Tranżizzjoni Ġusta Territorjali (Territorial Just Transition Plans, TJTPs) li jidentifikaw it-territorji eliġibbli li mistennija jintlaqtu bl-aktar mod negattiv mit-tranżizzjoni ekoloġika. It-tħejjija ta' TJTPs hija kundizzjoni ewlenija għall-programmazzjoni u l-implimentazzjoni sussegwenti tar-riżorsi tal-JTF. Kull Stat Membru se jippreparahom flimkien mas-sħab interni rilevanti, fi djalogu mal-Kummissjoni, u billi jiżguraw li jkunu konsistenti mal-istrateġiji ta' speċjalizzazzjoni intelliġenti u l-Pjanijiet Nazzjonali għall-Enerġija u l-Klima. Il-Kummissjoni se tadotta l-pjanijiet flimkien mal-programmi li jinvolvu l-appoġġ tal-JTF. Sfond Il-Fond għal Tranżizzjoni Ġusta huwa wieħed mit-tliet pilastri tal-Mekkaniżmu għal Tranżizzjoni Ġusta (JTM) li huwa parti mill-Patt Ekoloġiku Ewropew biex sal-2050 tinħoloq ekonomija b'effett newtrali għall-klima fl-Ewropa. Il-JTF ġie propost mill-Kummissjoni fl-14 ta' Jannar 2020. Il-baġit tiegħu ssaħħaħ fis-segwitu tal-proposti tal-Kummissjoni dwar il-Pakkett ta' Rkupru tas-27 ta' Mejju 2020 u tal-ftehim fil-Kunsill Ewropew ta' Lulju. Iż-żewġ pilastri l-oħra tal-JTM huma skema apposta għal tranżizzjoni ġusta fl-ambitu tal-InvestEU u faċilità ta' self għas-settur pubbliku, li jlaqqgħu l-appoġġ tal-UE f'għotjiet u s-self mill-Bank Ewropew tal-Investiment. Għal Aktar Informazzjoni Il-Mekkaniżmu għal Tranżizzjoni Ġusta Il-Patt Ekoloġiku Ewropew Il-Pjan ta' rkupru Il-Baġit fit-tul tal-UE 2021–2027 u NextGenerationEU Il-Pjattaforma tad-Data Miftuħa ta' Koeżjoni L-għodda dwar it-tranżizzjonijiet ta' sostenibbiltà għall-politika ta' koeżjoni